b'\n_START_ARTICLE_\nRomelo Pervolovici\n_START_SECTION_\nDespre Romelo Pervolovici\n_START_PARAGRAPH_\nAdrian Gu\xc8\x9b\xc4\x83, despre Romelo Pervolovici:_NEWLINE_ _NEWLINE_\xe2\x80\x9eO art\xc4\x83 care \xc8\x99i-a \xc3\xaempins \xc8\x99i dep\xc4\x83\xc8\x99it mereu limitele de expresie, pornind de la rela\xc8\x9bia dinamic\xc4\x83 \xc3\xaentre concept \xc8\x99i form\xc4\x83, de la glisarea f\xc4\x83r\xc4\x83 ast\xc3\xa2mp\xc4\x83r \xc3\xaentre ele. Astfel cre\xc8\x99te opera lui Romelo Pervolovici, amplific\xc3\xa2ndu-\xc8\x99i totodat\xc4\x83 dimensiunea (neo)conceptual\xc4\x83._NEWLINE_ _NEWLINE_Exist\xc4\x83 o coeren\xc8\x9b\xc4\x83 de ad\xc3\xa2ncime care urm\xc4\x83re\xc8\x99te discret exploziile fragmentare de suprafa\xc8\x9b\xc4\x83, adic\xc4\x83 traseul de explorator, plin cu surprize, al artistului. St\xc3\xa2lpul, golul \xc8\x99i cupola, m\xc4\x83rturise\xc8\x99te Pervolovici, sunt reperele esen\xc8\x9biale la care se raporteaz\xc4\x83 crea\xc8\x9bia sa. Egal important\xc4\x83 este rela\xc8\x9bia spa\xc8\x9biu - timp, felul cum timpul spiritualizeaz\xc4\x83 structurarea spa\xc8\x9biului de c\xc4\x83tre forme. Miza devine intervalul dintre elementele sculpturale. Aceast\xc4\x83 reorientare a recept\xc4\x83rii conduce spre ceea ce am putea numi un traseu ini\xc8\x9biatic._NEWLINE_ _NEWLINE_Ansamblurile monumentale de simpozion ale anilor \xe2\x80\x9980, spiralice, sunt limpezi puneri \xc3\xaen oper\xc4\x83 ale acestor inten\xc8\x9bii, dar li se pot ad\xc4\x83uga \xc8\x99i recente proiecte de \xe2\x80\x9cland art virtual\xe2\x80\x9d, lucrate pe computer._NEWLINE_De fapt, medita\xc8\x9bia \xe2\x80\x93 \xc3\xaen coordonatele de artist vizual \xe2\x80\x93 lui Pervolovici asupra ame\xc8\x9bitor de vastei teme spa\xc8\x9biu - timp se ipostaziaz\xc4\x83 multiplu \xc3\xaen cadrul triadei st\xc3\xa2lp - gol - cupol\xc4\x83; \xc8\x99i \xc3\xaen al raportului dialectic unu - multiplu. Menhir - g\xc4\x83van - dom: iat\xc4\x83 o suit\xc4\x83 de termeni care se apropie poate \xc8\x99i mai mult de bazele operei \xc3\xaen discu\xc8\x9bie._NEWLINE_Plec\xc4\x83m de la \xe2\x80\x9eg\xc4\x83vanele\xe2\x80\x9c primei personale, din 1985 (vezi defini\xc8\x9bia \xc3\xaentr-un vechi dic\xc8\x9bionar, copiat\xc4\x83 integral de autor pe o foaie de h\xc3\xa2rtie, cu toat\xc4\x83 boga\xc8\x9bia-i semantic\xc4\x83), de la ansamblul \xe2\x80\x9emegalitic\xe2\x80\x9d de la Sc\xc3\xa2nteia, ajungem la cupolele din elemente cioplite \xc3\xaen lemn, la structurile \xc3\xaempletite din nuiele, la proiectul ceaunului metalic plutitor (fotografie & interven\xc8\x9bie pictat\xc4\x83, ref\xc4\x83cut mai t\xc3\xa2rziu pe calculator), ni se aduce aminte - vezi acela\xc8\x99i vechi dic\xc8\x9bionar - c\xc4\x83 \xe2\x80\x9eg\xc4\x83vanul\xe2\x80\x9d face trimitere \xc8\x99i la sexualitatea feminin\xc4\x83. O rela\xc8\x9bie mai degrab\xc4\x83 oximoronic\xc4\x83, \xc3\xaen spirit postmodern, conecteaz\xc4\x83 \xe2\x80\x9emenhirele\xe2\x80\x9d de simpozion cu cele ale consumismului: tuburile de ruj. \xc3\x8en sf\xc3\xa2r\xc8\x99it, o cupol\xc4\x83 vie, meduza, a stat ca model formal \xc3\xaen centrul proiectelor lui Pervolovici de la Sibiu \xc3\xaen 2007 - desf\xc4\x83\xc8\x99urare multimedia, performan\xc8\x9b\xc4\x83 tehnologic\xc4\x83, spectacol vizual \xc8\x99i auditiv, stimularea interactiv\xc4\x83 a publicului... Timpul coboar\xc4\x83 \xc8\x99i urc\xc4\x83 umpl\xc3\xa2nd recipientele de ad\xc3\xa2ncime sau pe cele \xc3\xaenalte, spa\xc8\x9biul dintre elementele verticale, complex ritmate \xc3\xaen spa\xc8\x9biu._NEWLINE_Pe m\xc4\x83sur\xc4\x83 ce Pervolovici \xc8\x99i-a asumat alte \xc8\x99i alte tehnici \xc8\x99i materiale de lucru - a plecat de la lemnul cioplit \xc8\x99i a ajuns la computer - s-a produs \xc8\x99i o paralel\xc4\x83 distan\xc8\x9bare de statutul tradi\xc8\x9bional al formei, al \xe2\x80\x9eobiectului\xe2\x80\x9d sculptural. Vorbim la timpul prezent de un \xe2\x80\x9eexpanded sculptor\xe2\x80\x9d, lucr\xc3\xa2nd pe baze (neo)conceptuale._NEWLINE_\xc8\x98i totu\xc8\x99i, am spune, pura \xe2\x80\x9edegustare\xe2\x80\x9d estetic\xc4\x83 a formei, a volumului, nu a disp\xc4\x83rut cu totul din orizontul de sensibilitate al autorului. A se vedea, \xc3\xaen acest sens, chiar \xc8\x99i felul cum \xc3\xae\xc8\x99i construie\xc8\x99te proiectele noi \xc3\xaen realitatea virtual\xc4\x83 a calculatorului, felul cum datele de pornire ale unei situa\xc8\x9bii din realitatea ambiental\xc4\x83, care \xc3\xael inspir\xc4\x83, sunt modificate conform unei subiectivit\xc4\x83\xc8\x9bi creatoare de o artisticitate cuceritoare._NEWLINE_ _NEWLINE_Romelo Pervolovici este unul din reprezentan\xc8\x9bii genera\xc8\x9biei \xe2\x80\x9980 care semneaz\xc4\x83 o oper\xc4\x83 important\xc4\x83 at\xc3\xa2t prin exemplele dinainte de 1990 c\xc3\xa2t \xc8\x99i prin cele de dup\xc4\x83, p\xc3\xa2n\xc4\x83 \xc3\xaen aceast\xc4\x83 a doua parte a primului deceniu al mileniului trei. Dinamica sa creatoare l-a ajutat s\xc4\x83 fac\xc4\x83 pasul \xc3\xaentre dou\xc4\x83 lumi. Integrat \xc3\xaent\xc3\xa2i dificilului, complexului context cultural al anilor \xe2\x80\x9980, c\xc4\x83ut\xc3\xa2nd totodat\xc4\x83 solu\xc8\x9bii de extindere a orizontului spiritual, de aprofundare a lumii interioare, Pervolovici r\xc4\x83spunde acum provoc\xc4\x83rilor erei globaliz\xc4\x83rii \xc8\x99i verticaliz\xc4\x83rii accentuate, \xc3\xaen acela\xc8\x99i timp, a discursului personal. Demersul s\xc4\x83u este unul care-l define\xc8\x99te pe de o parte ca autor reprezentativ pe plan local, pe de alta \xc3\xael face integrabil, remarcat, \xc8\x99i \xc3\xaen circuitul interna\xc8\x9bional.\xe2\x80\x9d _NEWLINE_Mica Gherghescu despre Romelo Pervolovici:_NEWLINE_ _NEWLINE_\xe2\x80\x9eCreatia lui Romelo Pervolovici se situeaza undeva la intalnirea dintre dimensiuni. E si multi-dimensionala, e si hiperdimensionala. Prolifereaza fara sa intre in disolutie, pentru ca nu isi abandoneaza niciodata punctul de origine.\xe2\x80\x9d _NEWLINE_Maria Manolescu despre Romelo Pervolovici:_NEWLINE_ _NEWLINE_\xe2\x80\x9eCe strategie de marketing poate avea o sculptur\xc4\x83 meteorologic\xc4\x83?_NEWLINE_ _NEWLINE_La urma urmei, ce poate ea sa v\xc3\xa2nd\xc4\x83?_NEWLINE_ _NEWLINE_O vreme variabil\xc4\x83, o secund\xc4\x83 de mi\xc8\x99care, ploaia - cum vine, cum se duce, soarele - cum iese, norii - cum trec, \xc3\xaentunericul - cum cade, lumina - aia care n-a fost niciodat\xc4\x83 pe uscat sau pe mare, curen\xc8\x9bii de aer - cu vitez\xc4\x83 nebun\xc4\x83, \xc3\xaencre\xc8\x9biturile apei, brazdele, undele, valurile..._NEWLINE_ _NEWLINE_O sculptur\xc4\x83 meteorologic\xc4\x83 e cumva al\xc4\x83turi, adic\xc4\x83 te face s\xc4\x83 prive\xc8\x99ti dincoace \xc8\x99i dincolo de ea._NEWLINE_ _NEWLINE_Intr\xc4\x83 \xc3\xaen strategia ei de marketing o complicitate cu undele, o rela\xc8\x9bie cu invizibilul, cu materia \xc3\xaentunecat\xc4\x83 (\xe2\x80\x9edark matter\xe2\x80\x9d), cu ceea ce nu se poate vedea - \xe2\x80\x9etot ce e mai frumos\xe2\x80\x9d; e o alt\xc4\x83 cale de a privi, c\xc3\xa2nd numele (cuvintele) \xc8\x99i privirea \xc8\x99i-au luat partea lor de prad\xc4\x83, partea lor de \xc3\xaentuneric. Pe scurt, o sculptur\xc4\x83 meteorologic\xc4\x83 poate vinde, printre altele, o modalitate de a vedea chiar \xc8\x99i \xc3\xaen \xc3\xaentuneric._NEWLINE_ _NEWLINE_La cel\xc4\x83lalt cap\xc4\x83t, mai pu\xc8\x9bin glorios, certitudinile noastre, deconstruite, abandoneaz\xc4\x83 r\xc3\xa2nd pe r\xc3\xa2nd cuvintele, apropiindu-ne de clipa de spaim\xc4\x83, de ceea ce nu putem vedea sau z\xc4\x83rim doar \xc3\xaen inconfortabil, \xc3\xaen \xc3\xaentuneric \xc8\x99i vis, doar \xc3\xaen umbrele geometriei ira\xc8\x9bionabilului, a nelimit\xc4\x83rii, incalculabilului, sublimului indescifrabil \xc8\x99i particip\xc4\x83rii la neant, c\xc3\xa2nd \xc3\xaencepem s\xc4\x83 devenim ceea ce privim. _NEWLINE_\xe2\x80\x9d _NEWLINE_Liviana Dan despre Romelo Pervolovici: _NEWLINE__NEWLINE_\xe2\x80\x9ePervolovici este sculptor. Pervolovici face \xc3\xaens\xc4\x83 instala\xc8\x9bii \xc8\x99i fotografie. _NEWLINE_Interesat de timp, de locul unde se \xc3\xaent\xc3\xa2mpl\xc4\x83 ceva, de deschiderea anexat\xc4\x83 de loc, de impactul personal cu locul respectiv, sculptura/ instala\xc8\x9bia/ fotografia este adeseori confruntat\xc4\x83 cu \xc3\xaent\xc3\xa2mpl\xc4\x83rile ultimelor ore._NEWLINE__NEWLINE_Proiectul preg\xc4\x83tit de Pervolovici pentru Sibiu Capital\xc4\x83 Cultural\xc4\x83 2007 suport\xc4\x83 limitele ultimei t\xc4\x83ceri a modernit\xc4\x83\xc8\x9bii... estetica reduc\xc8\x9bionist\xc4\x83, timpul linear, sentin\xc8\x9ba autocritic\xc4\x83, pozi\xc8\x9bia ironic\xc4\x83 de insider. Corela\xc8\x9bia este \xc3\xaentre stil \xc8\x99i con\xc8\x9binut. Diferen\xc8\x9ba este una a politicii reprezent\xc4\x83rii, intersectate cu sistemul social... pentru c\xc4\x83 reprezent\xc4\x83rile au o politic\xc4\x83 a\xc8\x99a cum au o istorie, o geografie, o filosofie chiar..._NEWLINE__NEWLINE_Format \xc3\xaentr-un mediu academic destul de conservator, Pervolovici parcurge experien\xc8\x9ba oferit\xc4\x83 de paradigma Br\xc3\xa2ncu\xc8\x99i \xc8\x99i de genera\xc8\x9biile de aur ale sculpturii rom\xc3\xa2ne\xc8\x99ti/ de la Apostu la Buculei. Dar, \xc3\xaen acela\xc8\x99i timp parcurge \xc8\x99i un proces de adaptare prin teorie. Intersectate cu teoria, lucr\xc4\x83rile lui Pervolovici au o istorie puternic verbalizat\xc4\x83. Pervolovici controleaz\xc4\x83 tema \xc8\x99i impactul ei. Iar deoarece Pervolovici iube\xc8\x99te confortul mixeaz\xc4\x83 verbalul cu vizualul. Un filtru supus generozit\xc4\x83\xc8\x9bii alege temele, le transform\xc4\x83, le uit\xc4\x83, le cheam\xc4\x83 mereu..._NEWLINE_Ce vedem depinde de starea \xc8\x99i povestea artistului. \xc8\x98i atunci... defini\xc8\x9bia locului g\xc4\x83sit este \xc3\xaenlocuit\xc4\x83 de geometrii abstracte. Geometrii abstracte incredibil de pozitive. \xc8\x98i se \xc8\x99tie c\xc4\x83 arti\xc8\x99tii pot schimba lumea vizibil\xc4\x83 \xc3\xaen orice fel doresc at\xc3\xa2ta timp c\xc3\xa2t schimbarea este justificat\xc4\x83 de arta lor._NEWLINE__NEWLINE_Cotidianul este pentru Pervolovici un ordin clasic armonios. R\xc4\x83ceala tehnic\xc4\x83 devine bucurie. Iar transparen\xc8\x9ba ofer\xc4\x83 acces direct la realitate._NEWLINE__NEWLINE_Sculptura/ instala\xc8\x9bia/ fotografia sunt folosite integral de Pervolovici pentru acest proiect. \xc8\x98i un proiect de spa\xc8\x9biu public are o istorie \xc3\xaendelungat\xc4\x83 \xc3\xaen a fi \xc3\xaen acela\xc8\x99i timp folositor politic \xc8\x99i suspect politic. Cu o poveste generoas\xc4\x83... Pervolovici \xc3\xael face folositor politic._NEWLINE_\xe2\x80\x9d\n_START_SECTION_\nStudii\n_START_PARAGRAPH_\n1982, Universitatea Na\xc8\x9bional\xc4\x83 de Arte Bucure\xc8\x99ti, specializarea Sculptur\xc4\x83.\n_START_SECTION_\nPremii \xc8\x99i burse\n_START_PARAGRAPH_\n1990 \xe2\x80\x93 Fanano Italia, premiul II, simpozion de sculptura;\n_START_SECTION_\nInforma\xc8\x9bii suplimentare\n_START_PARAGRAPH_\nFondatorul Fundatiei META \xe2\x80\x93 incepand cu 1995, cu functia de presedinte, Bucuresti\n_START_SECTION_\nActivitate artistic\xc4\x83\n_START_PARAGRAPH_\n-vezi si 2META pentru perioada incepand cu 1998'